200 miljoen se CV's op internet ontbloot | Netwerk24
200 miljoen se CV's op internet ontbloot
15 Januarie 2019 10:28
200 miljoen mense in China se CV's het op die internet beland. Foto: Unsplash
Altesaam 200 miljoen Chinese burgers se CV's het op die internet beland nadat dit vermoedelik van 'n aantal aanlyn advertensieborde vir werksgeleenthede gesteel is.
Die sekuriteitsfirma HackenProof skryf in sy korporatiewe blog dat die CV's baie gedetailleerde besonderhede bevat, insluitend die betrokke persone se name, telefoonnommers, e-posadresse en opvoedkundige agtergrond en vorige werkgewers.
Bob Diachenko, hoof van navorsing by HackenProof, sê daar is aanvanklik vermoed dat die CV's van die webwerf BJ.58.com se stelsels gesteel is.
Dié webwerf is soortgelyk aan Gumtree en adverteer ook werksgeleenthede. In 'n verklaring ontken BJ.58.com egter dat sy stelsels deur kuberkrakers binnegedring is.
"Ons het ons databasis deursoek en dit is duidelik dat die lekkasie nie van ons afkomstig is nie," het die webwerf aan die BBC gesê.
"Dit lyk of die data deur 'n derde party bekom is vanaf verskeie webwerwe," lui die verklaring verder.
Die data is van Amazon se webbedieners gewis nadat dit ontdek is, het Diachenko gesê.
In Desember is 100 miljoen gebruikers van die vraag-en-antwoord-webwerf Quora se inligting ook deur kuberkrakers gesteel. Boewe het die webwerf se stelsels binnegedring en gebruikers se name, e-posadresse en 'n gekodeerde weergawe van hul wagwoorde gesteel.